Kad saugotum – reikia mylėti, kad mylėtum – reikia pažinti

 2015-04-21

   „Padėkos laiškas Žemei“, „Gyvuok, Žeme, amžinai“, „Mokausi Tave mylėti, Žeme“, „Apglėbkime Žemę“, „Gerais darbeliais puošiame Žemę“, „Kuriu ekologinį žaislą – saugau gamtą“, „Myliu Žemę – sodinu gėlytę“… Tai – dalis projektų ir veiklų pavadinimų, dalis darbų, kuriuos žaliosios planetos labui nuveikė ekologinės iniciatyvos konkurso „Eko?! Logiška! 2015“ dalyviai.

   Antrus metus vykstančiu konkursu „Eko?! Logiška!“, skiriamu Pasaulinei Žemės dienai, siekiama raginti Raseinių rajono ugdymo įstaigų bendruomenes ne tik teoriškai domėtis gamta, aplinkosauga, ekologija, bet ir skatinti konkrečiais veiksmais prisidėti prie ekologinės pusiausvyros palaikymo bei išsaugojimo, lavinti tam reikalingus įgūdžius, dalintis geraisiais pavyzdžiais.

Ekologinės iniciatyvos konkursą „Eko?! Logiška! 2015“ organizavo Dubysos regioninio parko direkcija, Raseinių krašto istorijos muziejaus Turizmo informacijos centras, Raseinių rajono savanorių tarnyba bei Raseinių rajono savivaldybės jaunimo reikalų taryba.

Balandžio 17 d., penktadienį, Raseinių krašto istorijos muziejuje vyko finalinis konkurso renginys – ekologinės iniciatyvos konkurso „Eko?! Logiška! 2015“ dalyvių šventė.

Aurelijus Šiukšteris, buvęs Raseinių Prezidento Jono Žemaičio gimnazijos mokinys, šiuo metu – Aleksandro Stulginskio universiteto pirmakursis, susirinkusiesiems pristatė trečiąją personalinę gamtos fotografijos parodą „Ryto takais“ bei trumpametražį filmą „Gamtos etiudai“, kuriuo žiūrovui siekia perteikti gyvosios gamtos grožį. Aurelijaus Šiukšterio fotografijos darbų parodą Raseinių krašto istorijos muziejuje galite aplankyti iki š. m. gegužės 17 d. Daugiau autoriaus darbų – internete, adresu [www.pamatyktai.lt.](http://l.facebook.com/l.php?u=http%3A%2F%2Fwww.pamatyktai.lt%2F&h=AAQGrfnL8&s=1)

Po klausimų lietaus Aurelijui Šiukšteriui apie tai, kaip kuriami filmai apie gamtą, jaunieji Žemės mylėtojai vieni kitiems pristatė savo pačių vykdytus aplinkosauginius projektus. Nuveiktų darbų įspūdžiais dalinosi lopšelių-darželių „Liepaitė“, „Spinduliukas“ bei Girkalnio darželio auklėtiniai, Ilgižių mokyklos-daugiafunkcinio centro bei Nemakščių Martyno Mažvydo gimnazijos moksleiviai. Sveikinimo žodį tarė Raseinių rajono švietimo centro metodininkė Audronė Kumpikevičienė, dalyvavimui konkurse subūrusi keturių rajono lopšelių-darželių komandą.

Dubysos regioninio parko direktoriui Vygantui Kilčauskui pradėjus pasakoti apie paukščius, paaiškėjo, jog susirinkę jaunieji gamtos mylėtojai juos puikiai pažįsta, turi puikių ornitologijos žinių.

Šiltos, jaukios ir šypsenomis margos šventės finalinis akcentas – bendra dalyvių nuotrauka. Renginio svečiai, kurie iškart po jos dar neskubėjo pietų miegelio, turėjo galimybę apžiūrėti atsinaujinusio Raseinių krašto istorijos muziejaus ekspozicijas ir, žinoma, ja pasinaudojo.

„Kad saugotum – reikia mylėti. Kad mylėtum – reikia pažinti.“ Saugokim, mylėkim, pažinkim gyvybę, pasaulį, vieni kitus… Iki susitikimo kitų metų ekologinės iniciatyvos konkurse „Eko? Logiška!“.

[*www.raseiniaiturizmas.lt*](http://www.raseiniaiturizmas.lt/) informacija